Jørn Dohrmann (DF), 2007-03-13:
Det er jo et meget spændende emne, men i hvert fald som jeg ser det, kan vi vel konkludere, at selv Enhedslisten nu har gennemskuet, at Socialdemokratiet ikke ønsker at leve op til det, man siger fra talerstolen, for så havde man selvfølgelig skrevet det ind i sit forslag til vedtagelse.
En anden ting, som jeg også synes har præget den diskussion, der har været indtil nu, er, at placering af vindmøller ikke bare er ligetil.
Jeg vil i hvert fald godt spørge hr. Torben Hansen, hvor langt han bor fra en vindmølle, for det er jo ikke sjovt at være nabo til en stor vindmølle, som suser og kaster skygge og den slags ting.
Derfor skal de store nye vindmøller ikke bare lige placeres rundtomkring i naturen.
Placeringen skal overvejes nøje, og derfor vil vi måske også se, at nogle af de kommuner ikke er så hurtige til at placere nye vindmøller.
Jeg mener også, at når vi har diskussionen om FN’s rapport, er det selvfølgelig vigtigt at stille sig selv nogle spørgsmål.
90 pct. af dem, som er spurgt, peger på, at problemet måske kan være menneskeskabt, så der er altså stadig 10 pct., som stiller sig tvivlende og mangler nogle afgørende beviser på området.
Men alligevel er der masser af politikere, der træder frem og siger, at vi nu har et resultat, og at vi nu har det svar, som vi ønsker at alle skal give.
Nej, det er det ikke, men der er selvfølgelig en sandsynlighed for, at det er i den retning, det går.
Jeg vil også sige, at der egentlig er mange andre spørgsmål, man kan stille sig selv.
Med de tiltag, som er gjort på baggrund af 1990-tallene, gik Danmark foran og påtog sig en stor forpligtelse i sammenligning med mange andre lande.
Men vi skal også være klar over, at det har en pris, især når vi kan konstatere, at der er andre lande, der overhovedet ikke gør noget som helst, og derfor skal vi selvfølgelig som almindelige borgere sige til os selv: Hvad kan vi gøre for at reducere vores CO2-udslip, også fremadrettet?
Når man gør den slags tiltag, må hovedmålet selvfølgelig være, at man på lang sigt gør sig fri af afhængigheden af de fossile brændstoffer.
og det skal vi selvfølgelig også være parat til at gøre i Danmark, sådan som vi også har gjort i stor udstrækning.
Selvfølgelig er der områder, som vi mener der bør være fokus på.
Biobrændstoffer kunne f.eks. være et af de områder, hvor vi burde spørge os selv: Kan vi ikke gøre noget mere for, at vi faktisk får udviklet en andengeneration af biobrændstoffer og får teknologien fremmet?
Det tror jeg er en af vejene frem.
Vi skal også stille krav om, at når vi f.eks. skal have et nyt fjernsyn eller et nyt stereoanlæg, skal det slukke automatisk.
Vi kender alle sammen den røde standbyknap, der lyser, men for lang tid siden burde der være fundet tekniske løsninger.
Jeg mener også, vi skal se på, hvad der skal ske fremover, når vi skal omlægge bilafgifterne.
De biler, der kører længst pr. liter brændstof, burde have en lavere afgift, og jeg mener, det er forkert, at man faktisk belønner de store, tunge biler i dag.
Det burde man også se på.
Jeg mener også, man skal se på, hvad der egentlig er sket på området.
Regeringen har arbejdet for et stort reduktionsmål i EU, og det er jo også en af de veje, vi skal gå.
Hvis der skal ske en afgørende forskel på området, skal vi løfte i flok og ikke kun på EU-plan, men på verdensplan.
At EU vil vise vej og stå for et fremskridt, skal vi hilse velkommen, for mange af de andre EU-lande har en forpligtelse til at handle, sådan som Danmark allerede har vist man kan gøre.
Der kunne siges meget mere om disse ting, men da tiden ikke tillader mere, må jeg hellere holde her.